open-index/open-wikipedia-markdown huggingface dataset:
பாட்நகர் குண்டுவெடிப்பு

**பாட்நகர் குண்டுவெடிப்பு** **(Patnagarh bombing செய்தி அறிக்கைகளில் பட்நகர் சிப்பம் வெடிகுண்டு** என்றும் குறிப்பிடப்படுகிறது) 23 பிப்ரவரி 2018 அன்று இந்திய மாநிலமான ஒடிசாவில் உள்ள பலாங்கிர் மாவட்டத்தின்  பாட்நகரில் நடந்த ஒரு குண்டுவெடிப்பு சம்பவமாகும். சௌமியா சேகர் சாகு எனும் 26 வயது மென்பொருள் பொறியாளாரது வீட்டிற்கு அனுப்பப்பட்ட சிப்ப குண்டு வெடிப்பினால் அவரது பெரிய அத்தை ஜெமாமணி சாகுஆகியோர்  கொல்லப்பட்டனர். திருமணம் ஆன சில நாட்களில் இவர் சிப்ப குண்டு வெடிப்பினால் கொல்லப்பட்டார். இவரின் மனைவி ரீமா பலத்த காயமடைந்தார். பல மாத விசாரணைக்குப் பிறகு,சௌமியாவின் தாயாரின் சக ஊழியரைக் கைது செய்தனர்.

## நிகழ்வு
23 பிப்ரவரி 2018 அன்று, சௌமியா சேகர் சாகு மற்றும் ரீமா சாகுவின் திருமணத்திற்கு ஐந்து நாட்களுக்குப் பிறகு, சௌமியா வீட்டிற்கு வந்த சிப்பத்தினைத் திறந்து பார்த்த போது இந்தியாவின் ஒடிசாவின் பாட்நகரில் உள்ள அவர்களின் வீட்டில் குண்டுவெடிப்பு ஏற்பட்டது. அந்த சிப்பத்தில் இருந்த முகவரியானாது அவர்கள் இரண்டு பேருக்கும் தெரியாத முகவரியில் இருந்து வந்துள்ளது. அந்த முகவரி இவர்களது வீட்டில் இருந்து சுமார் 230 கிலோ மீட்டர் தூரம் உள்ள ராய்ப்பூர், சத்தீஸ்கரில் உள்ள எச். கே. சர்மா எனும் பெயரில் இருந்து வந்துள்ளது. அதனை பற்றி கூறுகையில் சௌமியா, அந்த சிப்பம் பார்ப்பதற்கு திருமணப் பரிசு போல இருந்தது. அந்த முகவரியில் இருந்தவர் யார் என எனக்குத் தெரியாது, மேலும் ராய்ப்பூரில் எனக்குத் தெரிந்தவர்கள் யாருமே கிடையாது எனக் கூறினார். இந்தக் குண்டு வெடிப்பின் காரணமாக வீட்டின் மேற்கூரை பாதிப்படைந்தது, சுவர்களில் விரிசல்கல் ஏற்பட்டது. அந்த சம்பவத்தின் போது அவரைப் பார்க்க வந்த சௌமியாவின் அத்தை ஜெமாமணிக்கு 90% தீக்காயங்கள் ஏற்பட்டு மருத்துவமனைக்கு செல்லும் வழியில் இறந்தார். பலத்த காயங்களுடன் ரீமா மருத்துவமனைக்கு கொண்டு செல்லப்பட்டார்.

## விசாரணை
இருவரும் தங்களுக்கு எதிரிகள் யாரும் இல்லை எனத் தெரிவித்துள்ளனர். சௌமியா சேகரின் பெற்றோர் கல்லூரி விரிவுரையாளர்கள். சௌமியா பெங்களூரில் உள்ள சப்பானிய மின்னனு நிறுவனத்தில் பணிபுரிந்தார்.

வெடிகுண்டு வீசப்பட்ட ஒரு மாதத்திற்குப் பிறகும் காவல் துறையினரருக்கு யார் மீதும் சந்தேகம் வலுக்கவில்லை.சௌமியாவின் மனைவி தனது கணவரின் மரணத்தை அறிந்தது புலம்பும் நிகழ்படம் ஊடகங்களில் வெளியான அழுத்தத்தால், காவல்துறையினர் இந்த வழக்கை மாநில தலைநகரில் உள்ள ஒரு உயரடுக்கு காவல் துறை கிளைக்கு மாற்றினர். சௌமியாவின் மனைவியின் முன்னாள் காதலர் ஒருவர் அவருக்கு தொலைபேசியில் மிரட்டல் விடுத்ததை அடுத்து  தன்னார்வ பொய்யறியும் சோதனைக்கு உட்படுத்தப்பட்ட பிறகு, அவர் சந்தேக நபர் இல்லை என  விடுவிக்கப்பட்டார். காவல் துறையினர் அந்த சிப்பம் எந்த நிறுவனத்தில் இருந்து வந்தது என்பதனைக் கண்டறிந்தனர். ஆனால் வாடிக்கையாளார் பற்றிய நிகழ்படங்கள் கிடைக்கவில்லை.

## கைது
ஏப்ரல் 2018 இல், பாலாங்கீர் காவல் துறையினருக்கு அநாமதேய கடிதம் வந்தது, இது சௌமியாவின் "துரோகம்" மற்றும் பணம் இழப்பு காரணமாகவே இந்த சிப்பக் குண்டு வெடிப்பு நடந்ததாக அதில் இருந்தது. அதனை  அனுப்பியவர் ஆர்.கே.சர்மா அல்ல, எஸ்.கே. சின்ஹா என்று கடிதத்தில் தெளிவுபடுத்தப்பட்டது, மேலும் அதில் "மூன்று நபர்கள் ஈடுபட்டுள்ளதையும்" குறிப்பிட்டுள்ளது. காவல் புலனாய்வாளர்கள் நான்கு வெவ்வேறு நகரங்களில் ஒரு மாதத்திற்கு மேலாக விசாரணை மேற்கொண்டனர். இறுதியாக,சௌமியாவின் தாயார் அந்த கடிதத்தினைப் படித்ததில் அதில் உள்ள சொற்றொடர் தனக்கு நன்கு பரிச்சயமானதாக இருந்ததாகக் கூறினார்.

## சான்றுகள்


பகுப்பு:இந்தியாவில் பெண்களுக்கெதிரான வன்முறைகள்
இரா சிங்கால்

**இரா சிங்கால்** (Ira Singhal) ஓர் இந்திய ஆட்சிப் பணி அதிகாரியும், கணினியியல் பொறியாளருமவார். 2014 ஆம் ஆண்டிற்கான ஒன்றிய அரசுப்பணியாளர் தேர்வாணையத் தேர்வில் அதிக மதிப்பெண் பெற்றவர். தில்லி பல்கலைக்கழகத்தின் நேதாஜி சுபாஸ் தொழில்நுட்ப நிறுவனத்திலிருந்து கணினிப் பொறியியலும், தில்லி பலகலைக்கழகத்தின் மேலாண்மை ஆய்வுகள் பீடத்திலிருந்து முதுகலை வணிக மேலாண்மையையும் முடித்தார். இவர் தனது நான்காவது முயற்சியில் தேர்வில் முதலிடம் பெற்று, அரசுப் பணியாளர் தேர்வில் முதலிடம் பிடித்த முதல் மாற்றுத்திறன் கொண்ட பெண் என்ற பெருமையைப் பெற்றார்.

## ஆரம்பகால வாழ்க்கையும் கல்வியும்
இரா சிங்கால், உத்தரப்பிரதேசத்தின் மீரட்டில் இராஜேந்திர சிங்கால் - அனிதா சிங்கால் தம்பதியினருக்கு மகளாகப் பிறந்தார். இவரின் தந்தை ஒரு பொறியாளர், தாய் ஒரு காப்பீட்டு ஆலோசகர். இவர் மீரட்டின் சோபியா பெண்கள் பள்ளியிலும், தில்லியின் லோரெட்டோ கான்வென்ட் பள்ளியிலும் படித்தார்.

இராவுக்கு முதுகெலும்பு தொடர்பான ஸ்கோலியோசிஸ் எனப்படும் கோளாறு உள்ளது. இது இவரது கை இயக்கத்தை சீர்குலைக்கிறது. இவர், தௌலா குவானின் இராணுவப் பொதுப் பள்ளியில் தனது பள்ளிப்படிப்பை முடித்தார். நேதாஜி சுபாஷ் தொழிநுட்ப நிறுவனத்தில் கணினிப் பொறியியல் படித்தார். தில்லி பல்கலைக்கழகத்தின் மேலாண்மை ஆய்வுகள் பீடத்தில் முதுகலை வணிக மேலாண்மை பட்டம் பெற்றார்.

## தொழில்
தனது முதல் முயற்சியிலேயே கடினமான தேர்வில் தேர்ச்சி பெற்ற போதிலும், இவரது உடல் ஊனத்தால் அலுவலகத்தில் பதவி ஏற்க அனுமதிக்கப்படவில்லை. ஏனெனில் அதிகாரிகள் தள்ளுதல், இழுத்தல், தூக்குதல் போன்றவற்றில் இவரது இயலாமையை மேற்கோள் காட்டினர். இவருக்கு ஸ்கோலியோசிஸ் இருப்பதால் இவருக்கு நியமனம் மறுக்கப்பட்டது. 2012இல் இவர் மத்திய நிர்வாக தீர்ப்பாயத்தில் ஒரு வழக்கைத் தாக்கல் செய்தார். மேலும், நான்கு ஆண்டுகளுக்குப் பிறகு வென்றார், அதன் பிறகு இவருக்கு இந்திய வருவாய் சேவையில் உதவி ஆணையராக பணி வழங்கப்பட்டது. சிங்கால், 2010, 2011, 2013 மற்றும் 2014 ஆம் ஆண்டுகளில் அரசுப் பணியாளர் தேர்வை எழுதினார்.முதல் மூன்று முயற்சிகளில் இவர் இந்திய வருவாய் சேவையைப் பெற்றார். 2015இல் இவர் இந்திய நிர்வாக சேவையைப் பெற்றார்.

ஆட்சிப் பணியில் ச்செர்வதற்கு முன்பாக இவர் சிறுது காலம் கேட்பரி இந்தியாவில் ஒரு வியூக மேலாளராகவும், கோகோ கோலா நிறுவனத்தில் விற்பனை பயிற்சியாளராகவும் பணியாற்றினார். இவர் ஒரு வருடம் எசுப்பானியத்தையும் கற்பித்தார். இவர் சூன் 2016 முதல் தில்லி அரசாங்கத்தில் உதவி ஆட்சியராக (பயிற்சி) பணி நியமனம் பெற்றார்.

இவர், இந்திய அரசின் ஊனமுற்றோர் துறை, சமூக நீதி மற்றும் அதிகாரமளித்தல் அமைச்சகம் ஆகியவற்றின் விளம்பரத் தூதுவராக இருக்கிறார். மேலும், மகளிர் மற்றும் குழந்தைகள் மேம்பாட்டு அமைச்சகம் , நிதி ஆயோக் ஆகியவற்றின் விளம்பரத் தூதுவர்களில் ஒருவராகவும் இருக்கிறார். இந்திய தேர்தல் ஆணையத்தின் அணுகக்கூடிய தேர்தல்களுக்கான தேசியக் குழுவில் உள்ளார். மாற்றுத்திறனாளி குழந்தைகள் தொடர்பாக நடுவண் இடைநிலைக் கல்வி வாரியத்தின் தேர்வுக் கொள்கையின் வடிவமைப்பிலும் இவர் ஒரு பகுதியாக இருந்தார். இவருடைய விருதுகளில்  இந்தியா டுடேவின்  2015 ஆம் ஆண்டின் இந்தியாஅவின் சிறந்த பெண், இந்திய ஆட்சிப் பணி பயிற்சியில் முதலிடம் பெற்று குடியரசுத் தலைவரின் தங்கப் பதக்கம், இந்திய அரசின் மகளிர் மற்றும் குழந்தைகள் மேம்பாட்டு அமைச்சகத்தின் முதல் பெண்கள் விருது ஆகியவை அடங்கும். இவர் லிம்கா சாதனைகள் புத்தகத்திலும் பதிவு செய்யப்பட்டுள்ளார்.

## மேற்கோள்கள்

பகுப்பு:1983 பிறப்புகள்
பகுப்பு:வாழும் மக்கள்
கிருஷ்ண நாகர்

**கிருஷ்ண நாகர்** (**Krishna Nagar**)  இந்தியாவின் இராஜஸ்தான் மாநில மாற்றுத்திறன் கொண்ட இறகுப் பந்தாட்ட வீரர் ஆவார். இவர் இணை இறகுப் பந்தாட்டம், ஒற்றையர் பிரிவு SS6-இல்  உலகத் தர வரிசையில் இரண்டாம் இடத்தில் உள்ளார்.

இவர் 2020 டோக்கியோ இணை ஒலிம்பிக் போட்டியில் ஆடவர் ஒற்றையர் SH 6 பிரிவில் தங்கப் பதக்கம் வென்றார்.

## வென்ற பதக்கங்கள்
* ஜகார்த்தாவில் நடைபெற்ற 2018 ஆசிய இணை விளையாட்டுக்களில் ஆடவர் ஒற்றையர் இறகுப் பந்தாட்டத்தில்  வெண்கலப் பதக்கம் வென்றார்.
*சுவிட்சர்லாந்த்தில் நடைபெற்ற 2019 உலக இணை இறகுப் பந்தாட்டப் போட்டியில்  ஆடவர் இரடடையர் பிரிவில் வெள்ளிப் பதக்கமும், ஆடவர் ஒற்றையர் பிரிவில் வெண்கலப் பதக்க்மும் வென்றார்.
* 2020 டோக்கியோ இணை ஒலிம்பிக் போட்டியில் ஆடவர் ஒற்றையர் SH 6 பிரிவில் தங்கப் பதக்கம் வென்றார்.

## இதனையும் காண்க
* 2020 கோடைக்கால இணை ஒலிம்பிக் விளையாட்டுக்கள்

## மேற்கோள்கள்

பகுப்பு:1999 பிறப்புகள்
பகுப்பு:வாழும் மக்கள்
பகுப்பு:மாற்றுத்திறனாளிகள்
பகுப்பு:இணை ஒலிம்பிக் விளையாட்டு வீரர்கள்
பகுப்பு:இந்திய இறகுப்பந்தாட்ட வீரர்கள்
பகுப்பு:ராஜஸ்தான் நபர்கள்
நூருன்னிசா காதுன் வித்யாவிநோதினி

**நூருன்னிசா காதுன்  வித்யாவிநோதினி** (*Nurunnessa Khatun Vidyavinodini*) வங்காளதேச எழுத்தாளராவார்.  வங்காளத்தில் வெளியிடப்பட்ட முதல் இசுலாமியப் பெண் நாவலாசிரியராக இவர்  கருதப்படுகிறார்.

## ஆரம்ப கால வாழ்க்கை
நூருன்னிசா 1894 ஆம் ஆண்டு  பிரித்தானியப் பேர்ரரசின் , பெங்கால் மாகாணம் , முர்சிதாபாத்தின் சாப்பூர் கிராமத்தில் பிறந்தார். இவரது தந்தையின் பெயர் கொண்டகர் அபீபுசு சோபன் என்பதாகும். இவருடைய குடும்பம் பழமைவாத இசுலாமியக் குடும்பமாகும். பெண்கள் கல்வி கற்பதை அவர்கள்  அனுமதிக்கவில்லை.  திருமணமான பிறகே இவர் தனது  கல்வியை கணவனும் கொல்கத்தாவில் ஒரு முக்கிய வழக்கறிஞருமான குவாசி  கோலாம்  முகமதுவின் தீவிர ஆதரவோடு ஆரம்பித்தார்.  ஆங்கில மொழியையும்  இலக்கியத்தையும் நூருன்னிசா  பயின்றார். இவரும் இவரது சமகால பெண் எழுத்தாளர்களும் அமதர் மகால் (எங்கள் வீடு)  என்ற தலைப்பில் தங்கள் வீடுகளில் அடைத்து வைக்கப்பட்டிருக்கும் வரம்புகள் பற்றி பேசினார்கள்.

## தொழில்
நூருன்னிசாவின் கணவர் குவாசி கோலாம் முகமது ஒரு வழக்கறிஞர் என்பதால் வேலையின் காரணமாக நிறையப் பயணங்களைச் செய்ய வேண்டியிருந்தது. இதன் விளைவாக வெளி உலகத்தைப் பற்றிய நூருன்னிசாவின் அறிவு அதிகரித்தது. உலகத்தைப் பறறிய இவரின் பார்வையை விரிவாக்கவும் உதவியது. இப் பயணங்கள் நூருன்னிசாவின் எழுத்துகளில் தாக்கத்தை ஏற்படுத்தின. இவரது கவிதையான அக்பானையும்-கீதி போயிசாக் மாதத்தின் மாதாந்திர பத்திரிகையில் வெளியிடப்பட்டது.

1923 ஆம் ஆண்டு இவரது முதல் நாவலான சுவப்னா-டிராசுடா சிறீராம்பூரில் இருந்து வெளியிடப்பட்டது. இந்த நாவல் ஒரு முசுலீம் குடும்பத்தின் வாழ்க்கையைப் பற்றியதாகும். நூருன்னிசாவின் இந்நாவல் அவருடைய இலக்கியப் படைப்புகளில் மிகச் சிறந்ததாகக் கருதப்படுகிறது.

1924 ஆம் ஆண்டில் இவர் இயானோகி பாய் பா பரதே முசுலீம் பிரத்வா என்ற பெயரில் இந்தியாவில் உள்ள முசுலீம் முன்னோடிகளைப் பற்றி ஒரு வரலாற்று நாவலை எழுதினார். இதன் மையக் கருப்பொருள் தேபோகிரியின் ராசா ராமதாசு மற்றும் அலாவுதீன் கல்சியின் தளபதி யூசுப் கானின் மருமகளான இயானோகி பாயின் காதல் கதையாகும்.

1925 ஆம் ஆண்டில் சுய தியாகம் பற்றி ஆத்மதன் என்ற புத்தகத்தை நூருன்னிசா எழுதினார். உள்நாட்டு வாழ்க்கையின் சோகக் கதைகளை இதில் நூருன்னிசா கையாள்கிறார். இவருடைய  பிற்கால படைப்புகளில் முக்கியமாக மனிதனின் கதாபாத்திரங்களை விட சமூக சூழலின் சித்தரிப்புகள் பிரதானமாக இருக்கும்.

1926 ஆம் ஆண்டில் இவர் வங்காளத்தில் முசுலீம்களின் வீரம் மற்றும் முசுலீம்களின் ஆட்சி என்ற தலைப்பில் ஒரு வரலாற்று புத்தகத்தை எழுதினார்.

1929 இல் நூருன்னிசா கிரந்தபாலி என்ற பெயரில் இவரது கூட்டுப் படைப்புகள் வெளியிடப்பட்டன.  இவர் பாங்கியா முசுலிம் மகளிர் சங்கத்தின் (வங்காள முசுலிம் பெண்கள் சங்கம்) தலைவராகப் பணியாற்றினார். இலக்கியப் பங்களிப்பிற்காக நிகில் பாரத் பங்கா சாகித்ய சம்மேளனத்தால் இவருக்கு வித்யாவினோதினி என்ற பட்டம் வழங்கப்பட்டது. பின்னர் இவர் இந்தியாவின் மேற்கு வங்காள மாநிலம்   மூர்சிதாபாத்திலிருந்து 1952 ஆம் ஆண்டில் வெளியேறி  நிரந்தரமாக குடியிருக்கும் இடமான பாக்கித்தானின் கிழக்கு வங்காளத்தின் பகுதியான டாக்காவுக்குச் சென்றார். நூருன்னிசா பெண்கள் உரிமை ஆர்வலராக இருந்தார். தாய்மார்கள் தங்கள் மகள்களின் கல்வியை உறுதி செய்யவேண்டும் என  அழைத்தார்.

## இறப்பு
1975 ஆம் ஆண்டு ஏப்ரல் மாதம் 6 அன்று  நூருன்னிசா வங்காள தேசத்தின்  டாக்காவில் இறந்தார். டாக்கா பல்கலைக்கழகம் சிறந்த கல்வி சாதனைக்காக மாணவர்களுக்கு ஆண்டுதோறும் நூருன்னிசா காதுன் பித்தா-பினோதினி தங்கப் பதக்கத்தை வழங்குகிறது.

## மேற்கோள்கள்


பகுப்பு:1975 இறப்புகள்
பகுப்பு:1894 பிறப்புகள்
பகுப்பு:வங்காளதேச எழுத்தாளர்கள்
சௌமியா கொலை வழக்கு

**சௌமியா கொலை வழக்கு** (Soumya murder case) என்பது வன்கலவி கொலை வழக்கு தொடர்பான  ஒரு குற்றவியல் வழக்கு  ஆகும். ஷொர்ணூர் அருகே உள்ளா மன்கஜ்காட் எனும் ஊரில் வசித்த 23 வயதான சௌமியா எனும் பெண் ,எர்ணாகுளத்தில் இருந்து ஷொர்ணூர் நோக்கிச் சென்று கொண்டிருந்த பயணிகள் புகைவண்டியில் 1 பிப்ரவரி 2011 அன்று சென்று கொண்டிருந்த போது இந்தச் சம்பவம் நடந்தது.

## சம்பவம்
இந்த சம்பவம் புகை வண்டி எண் 56608, எர்ணாகுளம் சந்திப்பு - ஷொறணூர் சந்திப்பு பயணிகள் ரயில் வள்ளத்தோல் நகர் ரயில் நிலையத்தில் இருந்து புறப்பட்ட பின்னர் நடந்தது. வழக்கின் படி,   இறந்தவர் சௌமியா எனும்  பெண்,அவருக்கு 23 வயது. ஒரு ஏழைக் குடும்பத்ய்தினைச் சேர்ந்தவர் எர்ணாகுளத்தில் உள்ள ஒரு நிறுவனத்தில் பணிபுரிய ஒரு சிறிய வேலை கிடைத்தது. அவரும் அவருடைய இளைய சகோதரனும் அவருடைய தாயும் இருந்த குடும்பம் அவர் சம்பாதிக்கும் மாதாந்திர சம்பளத்திலிருந்து தங்கள் வாழ்வாதாரத்தை ஈட்டிக்கொண்டிருந்தது. எப்போதாவது, விடுமுறை நாட்களில், அவர் எர்ணாகுளம் - ஷோர்ணூர் பயணிகள் புகை வண்டியில் ஷோர்னூரில் உள்ள தனது வீட்டிற்கு மாலை நேரத்தில் எர்ணாகுளத்தில் இருந்து செல்வது வழக்கம். அவள் வேலை செய்யும் போது, எர்ணாகுளத்தில் பணிபுரியும் ஒரு இளைஞனுடன் அவர் பழகினாள் அவர்கள் ஒருவரை ஒருவர் விரும்பினர், அவர் அவளிடம் தனது விருப்பத்தினை முன்மொழிந்தார். இரு குடும்பங்களும் திருமணத்திற்கு உடன்பட்டன. அதன் படி அந்தப் பெண்ணின் வீட்டில் 1 பிப்ரவரி 2011 அன்று தங்கள் திருமண ஒப்பந்த விழாவை நடத்த முடிவு செய்தனர்.அதற்காக பிப்ரவரி 1, 2011 அன்று மாலை 5.30 மணிக்கு, எர்ணாகுளம் நகர வடக்கு புகைவண்டி நிலையத்தில் இருந்து ஷொர்ணூர் வரையிலான  எர்ணாகுளம்-ஷொர்ணூர் பயணிகள் புகைவண்டியின் கடைசி பெட்டி, பெண்கள் பிரிவில் ஏறினார். புகை வண்டி திருச்சூரை அடைந்ததும், அந்த பெண்கள் பிரிவில் இருந்த பெரும்பாலான பயணிகள் கீழே இறங்கினர். ரயில் வடக்கஞ்சேரியை அடைந்தபோது அந்த பெண் பிரிவில் இருந்த மற்றொரு பெண் கீழே இறங்கினார். அங்கு, அவர் நடைமேடையில் இறங்கி, மீண்டும் பெட்டிக்கு வந்தார். அப்போது ஒரு ஆண் நிற்பதை இவர் கண்டார். புகைவண்டி முள்ளூர்கரை அடைந்ததும், மீதமுள்ள பயணிகளும் அங்கே இறங்கினர். அந்த பெட்டியின் பெண்கள் பிரிவில் வேறு யாரும் இல்லாததால், அந்த ஆண் பெண்கள் பெட்டிக்குள் ஏறினார் . இந்த ரயில் வல்லத்தோல் நகர் ரயில் நிலையத்தை அடைந்தது, அங்கு அது சிறிது நேரம் நிறுத்தி வைக்கப்பட்டு இருந்தது. 

குற்றம்சாட்டப்பட்ட, கோவிந்தசுவாமி, பல குற்றச் செயல்களில் ஈடுபட்டவர், இறந்தவர் பெட்டியில் தனியாக இருப்பதை கவனித்துள்ளார். ரயில் வள்ளத்தோல் நகர் ரயில் நிலையத்திலிருந்து புறப்பட்டு, ஷோர்ணூர் நோக்கிச் சென்றபோது, குற்றம்சாட்டப்பட்டவர் அந்த பெண் பெட்டியில் வேகமாக ஏறி, அந்தப் பெண்ணை நோக்கி முன்னேறினார்.அந்தப் பெண் அவரிடம் இருந்து தப்பிக்க அந்தப் பெட்டியில் அங்கும், இங்குமாக ஓடியுள்ளார். அவரால் இயன்றவரையில் கடுமையாக போராடியுள்ளார்.அவளது தலை பலமுறை வலுக்கட்டாயமாக பெட்டியின் சுவர்களில் அடிக்கப்பட்டது. காயம் ஏற்பட்டதில் அவர் மயக்கமடைந்தார். ஓடும் புகைவண்டியில் இருந்து வீசப்பட்டதில்  அவரது முகம் புகைவண்டி நிலையத்தில் மோதியது.

## சான்றுகள்


பகுப்பு:இந்தியாவில் பெண்களுக்கெதிரான வன்முறைகள்
பகுப்பு:குற்றப் புலனாய்வு
பகுப்பு:கேரளத்தில் குற்றங்கள்
ரமாபாய் பேஷ்வா

**ரமாபாய்** (Ramabai) (1750-1772), முதலாம் மாதவ்ராவ் பேஷ்வாவின் மனைவி ஆவார். சோலாபூரைச் சேர்ந்த இவரது தந்தையின் பெயர் சிவாஜி பல்லால் ஜோஷி ஆகும்.
வலது|thumb|250x250px| ரமாபாய் பேஷ்வாவின் மரண இடத்தை குறிக்கும் ஒரு நினைவுச்சின்னம்
ரமாபாய் முதலாம் மாதவராவ் என்பவரை 1758 டிசம்பர் 9 அன்று புனேயில் திருமணம் செய்து கொண்டார். 1766-67 இல் கர்நாடக பயணத்தின் போது அவர் மாதவராவ் I உடன் சென்றார். இவர் தனது மதத்தின் மீதான பற்றுக் கொண்டிருந்த பெண்ணாக இருந்ததால் சிறீவர்தன் மற்றும் ஹரிஹரேஷ்வர் போன்ற இடங்களுக்குப் புனித யாத்திரை செல்ல வேண்டும் என்ற விருப்பத்தினைக் கொண்டிருந்தார்.

மாதவராவின் உடல்நிலை மிகவும் மோசமாக இருந்தபோது அவர் 1772 ஆம் ஆண்டில் ஹரிஹரேஸ்வர் சென்றார். மாதவராவுக்காக இவர் எப்போதும் உண்ணாநோன்பு இருந்து வந்தார். இத்தம்பதியருக்கு குழந்தைகள் இல்லை. மாதவ்ராவ் பேஷ்வா அதிதீவிர காசநோயால் பாதிக்கப்பட்டிருந்தார்.

இவர் மிகவும் தீவிரமான ஆன்மீக மற்றும் மதப்பற்று கொண்டிருந்த பெண்ணாக இருந்தார். இவர் சமூக அல்லது அரசியல் விஷயங்களில் தலையிட்டதில்லை. சிந்தாமணி கோயிலானது, புனேயிலிருந்து 22 கிலோமீட்டர் தொலைவில் புனே - சோலாபூர் சாலையில் அமைந்துள்ளது. 18 நவம்பர் 1772 அன்று, மாதவராவ் தேவுரில் உள்ள சிந்தாமணி கோவில் வளாகத்தில் மிகவும் இளம் வயதிலேயே (தோராயமாக 27 வயது) இறந்தார். ஆயிரக்கணக்கான குடிமக்கள் அந்த இடத்திற்கு வருகை தந்து தங்கள் அன்புக்குரிய தலைவர் மறைவுக்கு இறுதி அஞ்சலி செலுத்தினர். மாதவராவ் இறந்த பிறகு, ரமாபாய் சதி அல்லது உடன்கட்டை புக விரும்பினார். தன்னுடைய கணவர் இறந்த பிறகு அவரின் சிதையில் விழுந்து உயிர்விட்டால் சொர்க்கம் கிடைக்கும் என்ற நம்பிக்கையின் காரணமாக அந்நாளில் இந்தப் பழக்கம் இருந்து வந்துள்ளது. சதி அல்லது உடன்கட்டை ஏறுவதற்கு பெண்கள் நிர்பந்திக்கப்பட்டதாகவும் கூறுவர். ரமாபாயின் கதையில் மராட்டிய படைத்தளபதி சதாசிவ ராவ் ரமாபாயை அவ்வாறு செய்யாதிருக்கத் தடுத்துள்ளார்.  ஆனந்தி பாய், ரகோ பா மற்றும் நாராயண் ராவ் உள்ளிட்ட பேஷ்வா குடும்பத்தினர் இவரைத் தடுக்க முயன்றனர். ஆனால், ரமாபாய் இதற்கு உடன்படவில்லை.  சில ஆதாரங்கள் மாதவராவ் இறப்பதற்கு முன் சதி அல்லது உடன்கட்டை புக அவரிடம் அனுமதி கேட்டதாக நம்புகின்றனர். அதே தேதியில் அவரது இறுதி சடங்கில். கோவிலிலிருந்து அரை மைல் தொலைவில் உள்ள பீமா நதிக்கரையில் மாதவராவ் தகனம் செய்யப்பட்டார். இப்பெரிய தலைவர் மற்றும் அவரது அன்பான மனைவியின் நினைவாக கல்லால் செதுக்கப்பட்ட ஒரு சிறிய நினைவுச்சின்னம் இன்று இந்த இடத்தில் உள்ளது. இவர் ஒரு சிறந்த நபராகவும் மற்றும் அனைவரையும் கவனித்துக்கொண்டவராகவும் விளங்கியுள்ள போதும், இவருடைய மாமியார் கோபிகா பாய் பேஷ்வா இவரைச் சரியாக நடத்தவில்லை.

## இலக்கியங்கள், திரைப்படங்கள் மற்றும் தொலைக்காட்சித் தொடர்களில்

ரஞ்சித் தேசாய் எழுதிய *சுவாமி* என்ற நாவலில் ரமாபாய் பேஷ்வாவின் கதாபாத்திரம் விவரிக்கப்பட்டுள்ளது  1987 ஆம் ஆண்டில் தொலைக்காட்சித் தொடரில், நடிகை மிருனாள் தேவ்-குல்கர்னி தொலைக்காட்சி அலைவரிசையான தூர்தர்ஷனில் *சுவாமி* என்ற தொலைக்காட்சித் தொடரில் ரமாபாய் வேடத்தில் நடித்தார்  1994 ஆம் ஆண்டில் இந்தி தொலைக்காட்சித் தொடரான *தி கிரேட் மராத்தாவில்*, ரமாபாயின் கதாபாத்திரம் மதுரா தியோவால் சித்தரிக்கப்பட்டது.
2014 ஆம் ஆண்டு *ரமா மாதவ்* திரைப்படத்தில், நடிகை பர்னா பெத்தே ரமாபாய் வேடத்தில் நடித்தார்  ஸ்ருஷ்டி பகரே 2019 மராத்தி தொலைக்காட்சித் தொடரான *ஸ்வாமினியில்* ரமாபாயாக நடித்தார். ரேவதி லேலே வயது வந்த ரமாபாயின் பாத்திரத்தை விவரிக்கிறார் 

## மேற்கோள்கள்

பகுப்பு:1772 இறப்புகள்
பகுப்பு:1760 பிறப்புகள்
பகுப்பு:பேஷ்வாக்கள்
பகுப்பு:உடன்கட்டை ஏறியவர்கள்
ரத்னகரந்த சிராவகாசாரம்

**ரத்னகரந்த சிராவகாசாரம்** என்பது சமணத்தின் உட்பிரிவான திகம்பரப் பிரிவைச் சேர்ந்த *ஆச்சாரிய*ரான சமந்தபத்திரரரால் (பொ.ஊ. 2ம் நூற்றாண்டு) தொகுக்கப்பட்ட சமண நூலாகும். சமந்தபத்திரர் தமிழ்நாட்டின் காஞ்சிபுரம் பகுதியைச் சேர்ந்தவராவார். ரத்னகரந்த சிராவகாசாரம், காலத்தால் மிக முற்பட்டதும், நன்கறியப்பட்டதுமான சிராவகாசார நூலாகும்.

சிராவகாசாரம், சிராவகர் எனப்படும் சமண இல்லறத்தோர் கடைப்பிடிக்கவேண்டிய நெறிமுறைகளைப் பற்றி விவரிக்கும் நூலாகும். ஈராலால் சாசுதிரி, பொ.ஊ. 2ம் நூற்றாண்டிலிருந்து இன்றுவரையான 29 இவ்வகை நூல்களைப் பற்றிக் குறிப்பிடுகிறார்.

## மேலோட்டம்

*ரத்னகரந்த சிராவகாசார*த்தின் முதல் வரி, 24ம் தீர்த்தங்கரரான வர்த்தமான மகாவீரருக்கு அர்ப்பணிக்கப்பட்டுள்ளது. அது வருமாறு:

:நமா சிறீ வர்த்தமானே நிர்துதகலிலாத்மனே
:சாலொகாநாம திரிலோகாநாம யாதா-வித்யா தர்ப்பணாயதே! (1-1)
 
மொழிபெ.- கர்ம அழுக்குகளின் மாசுகள் [அனைத்தையும்] தனது உயிரிலிருந்து கழுவியகற்றிய [மேலும்], மூன்று உலகங்களையும் முடிவில்லாத வெளியையும் ஒரு கண்ணாடியைப் போல் ஒளிரச் செய்த சிறீ வர்த்தமான மகாவீரரைப் பணிகிறேன்!

## அத்தியாயங்கள்
*ரத்னகரந்த சிராவகாசாரம்* பின்வரும் ஏழு அத்தியாயங்கள் அல்லது பகுதிகளைக் கொண்டுள்ளது. அவையாவன:
#நன்னம்பிக்கை
#நல்லறிவின் இயல்புகள்
#*[[அனுவிரதம்]]*
#*குண விரதங்கள்*
#*சிக்சா விரதங்கள்*
#சல்லேகனை
#பதினொரு பிரதிமைகள்

## மொழிபெயர்ப்புக்கள்
ரத்னகரந்த சிராவகாசாரம் ஆங்கில மொழியில், சம்பத் ராய் செயின் என்பவரால் 1917ல் முதன்முதலில் மொழிபெயர்க்கப்பட்டது. இம் மொழிபெயர்ப்புக்கு, இல்லறத்தோரின் நெறி எனப் பொருள்படும் வகையில் "த அவுசுகோல்டர்சு தர்ம" எனப் பெயரிடப்பட்டது.

## குறிப்புகள்

## மேற்கோள்கள்
* 
* P. S. Jaini, Reviewed work(s): Jaina Yoga: A Survey of the Mediaeval Śrāvakācāras by R. Williams, Bulletin of the School of Oriental and African Studies, University of London, Vol. 27, No. 3 (1964)
* Jaina yoga: a survey of the mediaeval śrāvakācāras, Volume 1 of Lala Sunder Lal Jain research series, Author R. Williams, Edition 3, Publisher Motilal Banarsidass Publ., 1991
* RATNAKARANDA SRAVAKACARA (Sanskrit-Hindi) By Acarya Samantbhadra Translated into Hindi with 2 Appendices by Dr. Jaykumar Jalaj Preface by Dr. Paul Dundas Pandit Nathuram Premi Research Series Volume 3

## வெளியிணைப்புகள்
* ஆதிமதி மாதாசியால் மொழிபெயர்க்கப்பட்ட ரத்னகரந்த சிராவகாசார நூல்
* ரத்னகரந்த சிராவகாசாரத்தின் ஆங்கில மொழிபெயர்ப்பு 
* 

பகுப்பு:சமண நூல்கள்
பகுப்பு:சமக்கிருத நூல்கள்
இட்சன் எசுகமில்லா

**இட்சன் எச்கமில்லா** அல்லது **இட்ஸன் எஸ்கமில்லா** (*Itzan Escamilla*, பிறப்பு: 31 அக்டோபர் 1997) என்பவர் எசுப்பானிய நாட்டு நடிகர் ஆவார். இவர் நெற்ஃபிளிக்சு தொடரான எலைட் என்ற தொடரில் 'சாமுவேல்' என்ற கதாபாத்திரத்தில் நடித்ததன் மூலம் அறியப்படுகிறார்.

## வாழ்க்கை
இட்சன் அக்டோபர் 31, 1997 ஆம் ஆண்டு எசுப்பானியா நாட்டில் மத்ரித்தில் பிறந்தார். இவர் மத்ரித்தில் உள்ள புகழ்பெற்ற கிறிஸ்டினா ரோட்டா நாடக கலைப் பள்ளியில் நடிப்புத்துறையில் கல்வி பெற்றுள்ளார். இவர் 2020 ஆம் ஆண்டில் 'எஸ்கமில்லா கோப்ஸ்காம்கோ' என்ற இலாப நோக்கற்ற நிறுவனத்தை நிறுவியத்துடன், இந்த நிறுவனத்தின் மூலம் சமூக ஊடகங்களால் பதிக்கப்படுவருக்கு உதவிக்கரம் கொடுக்கப்படுகின்றது.

## மேற்கோள்கள்

## வெளி இணைப்புகள்
* 

பகுப்பு:1997 பிறப்புகள்
பகுப்பு:வாழும் மக்கள்
பகுப்பு:எசுப்பானிய திரைப்பட நடிகர்கள்
பகுப்பு:எசுப்பானிய தொலைக்காட்சி நடிகர்கள்
மனோஜ் சர்க்கார்

**மனோஜ் சர்க்கார்** (**Manoj Sarkar**) மாற்றுத்திறன் படைத்தோரில் இறகுப் பந்தாட்டத்தின் SL-3 பிரிவில் உலகின் முதல் தர வரிசையில் உள்ளவர். இவர் 2020 டோக்கியோ இணை ஒலிம்பிக்கில் 4 செப்டம்பர் 2021 அன்று இறகுப் பந்தாட்டத்தில் ஆடவர் ஒற்றையர் SL-3 பிரிவில் வெண்கலப் பதக்கம் வென்றார். முன்னர் இவர் ஆசியா மற்றும் பன்னாட்டு இணை விளையாட்டுப் போட்டிகள் மற்றும் உலக இணை இறகுப் பந்தாட்டப் போட்டிகளில் தங்கம் மற்றும் வெள்ளிப் பதக்கங்களை வென்றுள்ளார்.

## விருதுகள்
* அருச்சுனா விருது - 2018

## மேற்கோள்கள்

## வெளி இணைப்புகள்
*indusind.com

பகுப்பு:1990 பிறப்புகள்
பகுப்பு:வாழும் மக்கள்
உத்தராகண்ட் நபர்கள்
பகுப்பு:மாற்றுத்திறனாளிகள்
பகுப்பு:ஒலிம்பிக் போட்டியாளர்கள்
பகுப்பு:இணை ஒலிம்பிக் விளையாட்டு வீரர்கள்
பகுப்பு:இந்திய இறகுப்பந்தாட்ட வீரர்கள்
பிரவசனசாரம்

***பிரவசனசாரம்*** என்பது சமணத் துறவியான குந்தகுந்தரால் பொ.ஊ. 2ம் நூற்றாண்டு அல்லது அதற்குப் பின்னர் எழுதப்பட்ட ஒரு நூலாகும். இந்நூலின் தலைப்பு "மறைநூல்களின் சாரம்" எனப் பொருள்படும். இந்நூல் குந்தகுந்தரின் இருமைக் கொள்கை அடிப்படையிலான சரியான துறவு மற்றும் அகநிலை சார் நடத்தைகள் தொடர்பாக விரிவாக ஆராய்கிறது. குந்தகுந்தர் இந்நூலில், திகம்பரத் துறவிகளிடையே பின்பற்றப்படும் அம்மண நடத்தைக்கு சார்பாக விளக்கமளித்துள்ளார். இது பற்றி விளக்கும் போது, தான் மற்றும் ஏனையோர் ஆகிய இருமைப் பண்பு என்பது, "நான் மற்றவருக்குச் சொந்தமானவனுமில்லை. ஏனையோர் எனக்குச் சொந்தமானோரும் இல்லை. எனவே எதுவும் எனக்குச் சொந்தமானதல்ல. ஆகவே, ஒரு துறவிக்கான விழுமியம் சார்ந்த வாழ்வு என்பது தான் எவ்வாறு பிறந்தாரோ அவ்வாறு வாழ்வதே ஆகும்" எனக் குறிப்பிடுகிறார். பிராகிருத மொழியில் எழுதப்பட்டுள்ள இந்நூல் மூன்று பகுதிகளையும் 275 வரிகளையும் கொண்டுள்ளது.

## உள்ளடக்கம்
முதற் பகுதி 92 வரிகளைக் கொண்டுள்ளது. இது உயருயிர்களின் பண்புகள் பற்றி விளக்குவதோடு, தன்னை உயருயிரியாக மாற்றும் செயன்முறையின் முதற்படிகளைப் பற்றியும் கோடிட்டுக் காட்டுகிறது. இரண்டாம் பகுதி 108 வரிகளை உள்ளடக்கியுள்ளது. இது வெளி, காலத் துணிக்கைகள், அடிப்படைப் பருப்பொருட் துணிக்கைகள், கூட்டுப் பருப்பொருட் துணிக்கைகள், இயக்கம் மற்றும் அண்டத்திலுள்ள உயிர்கள் ஆகியவற்றுக்கிடையிலான இடைவினைகளுக்கான விதிகள் பற்றி விவரிக்கிறது. மூன்றாம் பகுதி 75 வரிகளைக் கொண்டுள்ளது. இப்பகுதி சரியான துறவு வழக்கங்களின் அடிப்படைகள் பற்றி விளக்குவதை இலக்காகக் கொண்டுள்ளது.

## உரைகள்
ஆச்சாரிய அமிர்தச்சந்திரர், *தத்துவதீபிகை* (*உண்மையின் ஒளி*) எனும் தலைப்பில் இந்நூலுக்கு உரையெழுதியுள்ளார். ஆச்சாரிய செயசேனரும் பிரவசனசாரத்துக்கு, *தாத்பரியவிருத்தி* (*கருத்து*) எனும் தலைப்பில் உரையெழுதியுள்ளார். ராசுமாலினால், *சமயாசார*த்துக்கு எழுதப்பட்ட உரையை அடிப்படையாகக் கொண்டு, 1652ல் ஏமராசு பாண்டேயினால் மேலுமொரு உரை எழுதப்பட்டுள்ளது.

## மேலும் பார்க்க
* சமண நூல்களின் பட்டியல்

## மேற்கோள்கள்
### குறிப்புகள்

### மூலங்கள்
* 
* 
* 
* 
* 

பகுப்பு:சமண நூல்கள்
சில்சிலா பதல்தே ரிசுதன் கா

***சில்சிலா பதல்தே ரிசுதன் கா*** (*Silsila Badalte Rishton Ka* transl. *மாறிவரும் உறவுகளின் வரிசை* )  என்பது இந்திய காதல் நாடகத் தொடராகும், இது கலர்ஸ் தொலைக்காட்சியில் 4 ஜூன் 2018 அன்று திரையிடப்பட்டது.  *இது ஸ்பியர் ஆரிஜின்ஸின்* கீழ் சன்ஜோய் வாத்வாவால் தயாரிக்கப்பட்டது.   இந்த நிகழ்ச்சி உறவுகளின் மாற்றம், முக்கோண காதல் மற்றும் கூடுதல் திருமண விவகாரங்கள் ஆகிய கருத்துக்களை மையமாகக் கொண்டிருந்தது   2018 ஆம் ஆண்டில், மவுலி, நந்தினி மற்றும் குணால் ஆகியோராக முறையே  அதிதி சர்மா, திரஷ்டி டாமி மற்றும் சக்தி அரோரா நடித்து இருந்தனர். இந்தக் கதை மாந்தர்களைச் சுற்றியே கதையின் மையம் அமைக்கப்பட்டிருக்கும்  2018 ஆம் ஆண்டில், நிகழ்ச்சி நவீன ஊடகத் தளமான ஊட்டில் வெளியானது . அதில் அடுத்த தலைமுறையான *தேஜஸ்வி பிரகாஷ், அனேரி வஜனி மற்றும் குணால்* ஜெய்சிங் ஆகியோர்  நடித்த மிஷ்டி, பாரி மற்றும் ருஹான் ஆகியோரின் வாழ்க்கையினை  மையமாகக் கொண்டது. 

முதல் பருவத்தில் மவுலி மற்றும் நந்தினி பற்றியதாக இருந்தது, அங்கு மவுலியின் கணவர், குணால் மற்றும் நந்தினி ஆகியோர் ஒருவருக்கொருவர் விரும்பினர், அதே நேரத்தில் மவுலி குனலை விவாகரத்து செய்த பிறகு இஷானுடன் வாழ்க்கை நடத்த விரும்பினார்.  நந்தினியின் கணவர் ராஜ்தீப்பின் செயல்களாக இந்த நாடகத் தொடரில் காண்பிக்கப்படுவதன் மூலம் பெண்களுக்கு எதிரான குடும்ப வன்முறையைக் காட்டுவதில் இது  கவனம் செலுத்தியது.   முதல் பருவம் முதலில் கலர்ஸ் தொலைக்காட்சியில் ஒளிபரப்பப்பட்டது, ஆனால் பின்னர் ஊட்டிற்கு மாற்றப்பட்டது. நவீன கால இளைஞர்கள், காதல் மற்றும் உறவுகளை மையமாகக் கொண்ட இரண்டாவது பருவ நாடகத் தொடர் ஊட் ஒலிக்காட்சித் தாரையில் கானும் வசதி கொண்டாதாக அமைக்கப்பட்டு இருந்தது.

## கதை
மவுலியும் நந்தினியும் ஒன்றாக வளர்ந்த சிறந்த நண்பர்கள். நந்தினி மவுலியின் நட்புக்காக ராஜ்தீப் தாக்கூரை விட்டுப் பிரிந்தார். நந்தினியின் கெட்ட தன்மை குறித்து அவர் எச்சரித்த போதிலும், இருவருக்கும் இடையே மோதல் ஏற்பட்டு அவர்கள் பிரிந்தனர்.

### 7 ஆண்டுகள் கழித்து
மவுலி, இப்போது ஒரு மகளிர் மருத்துவ நிபுணர் தனது கணவர், குழந்தை மருத்துவர் குணால் மல்ஹோத்ராவுடன் வசிக்கிறார்; அவர்கள் இருவரும் ஒருவருக்கொருவர் ஆதரவளிக்கிறார்கள். ராஜ்தீப்பை மணந்த நந்தினி வீட்டு வன்முறையால் பாதிக்கப்பட்டவர். ஒரு தொழிலதிபர் மற்றும் ஆதிக்கம் செலுத்தும் கணவரான, ராஜ்தீப் உடல் ரீதியாகவும் மன ரீதியாகவும் பல வழிகளில் அவரை பாலியல் துன்புறுத்தலில் ஈடுபடுகிறார்.

குணால் நந்தினியை ஒரு மருத்துவ மாநாட்டில் பார்க்கிறார், அவர் மவுலியின் நண்பர் என்பதை அறிகிறார். அவர் மவுலியிடம் இது பற்றி பேசுகிறார். அவள் 7 வருடங்களுக்கு பிறகு நந்தினியை சந்திக்கிறாள். நந்தினி மவுலிக்கு தான் கர்ப்பமாக இருப்பதை வெளிப்படுத்துகிறாள். நந்தினியின் கர்ப்பத்தைப் பற்றி கேள்விப்பட்ட ராஜ்தீப் அவரை அடித்து சாலையில் விட்டு விடுகிறார். குணால் அவரைக் கண்டுபிடித்து அவளை மருத்துவமனைக்கு அழைத்துச் சென்றார். நந்தினிக்கு கருச்சிதைவு எற்படுகிறது.

மவுலியால் சமாதானப்படுத்தப்பட்ட அவர், குடும்ப வன்முறை குற்றத்தில் ராஜ்தீப்பை கைது செய்து குணாலின் வீட்டில் வாழத் தொடங்கினார். அவந் அந்தப் பெண்னால் ஈர்க்கப்படுகிறார். அவரால் மவுலியினைப் பற்றிய எண்ணம் தோன்றினாலும் நந்தினியைப் பற்றி நினைப்பதை நிறுத்த முடியவில்லை. மெதுவாக, அவளும் குணாலினால் ஈர்க்கப்படுகிறார். அவனிடம் அவளது காதல் உணர்வுகளைக் கட்டுப்படுத்த இயலாமையால் ஊரை விட்டு வெளியேற முடிவு செய்தாள்.

## மேற்கோள்கள்
 

பகுப்பு:2018 இல் தொடங்கிய இந்தியத் தொலைக்காட்சி நிகழ்ச்சிகள்
பகுப்பு:கலர்ஸ் தொலைக்காட்சி நிகழ்ச்சிகள்
பகுப்பு:இந்தியத் தொலைக்காட்சி நாடகங்கள்
பேகம் பத்ருன்னெசா அகமது

**பேகம் பத்ருன்னெசா அகமது** (*Begum Badrunnessa Ahmed*) வங்காளதேசம் நாட்டைச் சேர்ந்த ஒரு சமூக ஆர்வலர் மற்றும் பெண்களுக்கு அதிகாரம் அளிப்பதை ஆதரிக்கும் ஆர்வலராவார்.

## ஆரம்பகால வாழ்க்கை மற்றும் கல்வி
பத்ருன்னெசா பிரித்தானிய இந்தியாவின் மணிக்கஞ்சு மாவட்டத்தின் சிங்கெயர் துணை மாவட்டத்தில் 1903 ஆம் ஆண்டு ஒரு நிலக்கிழார் குடும்பத்தில் பிறந்தார். இவருடைய தந்தையின் பெயர் முவாசம் உசேன் கான் என்பதாகும். பத்ருன்னெசா குழந்தை பருவத்தில் தனது பெற்றோரை இழந்தார். இதனால் அவரது தாய்வழி தாத்தா நூருல் இசுலாம் கான் என்பவரால் வளர்க்கப்பட்டார். கொல்கத்தாவைச் சேர்ந்த தொழிலதிபர் மொசுலேவுதீன் அகமதுவை இவர் மணந்தார். திருமணத்திற்கு பிறகு கொல்கத்தா சென்றார்.  அங்கு பெண் கல்வியை ஊக்குவிக்கும் நடவடிக்கைகளில் ஈடுபட்டார். பெண் கல்வி மற்றும் முசுலீம் சமுதாய நலனுக்காக சில அமைப்புகளுடன் பத்ருன்னெசா தன்னை இணைத்துக் கொண்டார்.

சம்சுன்னகர் மகமூத், அன்வரா பகார் சவுத்ரி, அசீனா மோர்செட்டு, பேகம் சுஃபியா கமல், பேகம் சயெசுதா இக்ராமுல்லா போன்ற முக்கியப்புள்ளிகளுடன் இவர் நெருங்கிய தொடர்பில் இருந்தார்.

## தொழில்
1930 ஆம் ஆண்டு இவர்  அப்துல்லா சுக்ராவர்த்தி பெண்கள் பள்ளியின் நிர்வாகக் குழுவில் சேர்ந்தார். கொல்கத்தாவில் 1946 ஆம் ஆண்டு நடந்த கலவரத்தின் போது மிர்சாபூர் தெருவில் நிகழ்ந்த மதக் கலவரங்களைத் தடுக்க இவர் நேரடியாகக் களத்தில் இறங்கி செயல்பட்டார். மிர்சாபூர் தெருவில் வாழும் இசுலாமியர்களைத் தாக்க இந்துக்கள் சுரதானந்தா பூங்காவில் கூடினார்கள் என்ற உளவுத்துறை தகவல் கிடைத்ததைத் தொடர்ந்து இவர் தனது சில பெண் தோழர்களுடன் மிர்சாபூர் தெரு மற்றும் ஆரிசன் சாலையைக் கடந்து கருப்பு முக்காடு மற்றும் கையில் வெள்ளை கொடியுடன் நின்றார்.அசம்பாவிதம் எதுவும் நடப்பதற்குள் அரசியல் தலைவர்கள் சம்பவ இடத்திற்கு விரைந்தனர். ஓர் அமைதிக்குழு உருவாக்கப்பட்டது.

இந்தியப் பிரிவினைக்குப் பிறகு  1951 ஆம் ஆண்டு  கிழக்கு பாக்கித்தானின் டாக்கா மாவட்டத்திலுள்ள கெந்தாரியா காவல் கட்டுப்பாட்டுப் பகுதிக்குச்  சென்று குடியேறினார். அங்கு அப்பகுதியின் பெண் உறுப்பினர்களுடன் இணைந்து கெந்தாரியா மகளிர் சமிதியைத் தொடங்கினார். இதைத்தவிர கேந்தாரியா தொடக்கப்பள்ளியையும் சமூக நல மையத்தையும் அங்கு நிறுவினார். கலை மற்றும் கலாச்சாரத்தின் புரவலரான பத்ருன்னெசா தனது குடியிருப்பை கலாச்சார நடவடிக்கைகளின் மையமாகவும் கலைஞர்களின் சந்திப்பிடமாகவும்  மாற்றினார்.

புல்புல் நுண்கலை நிறுவனத்தில் ஓர் உறுப்பினராக இருந்தார்.  இதைத் தவிர அனைத்துப் பாக்கித்தான்  பெண்கள் சங்கத்தின் உறுப்பினராகவும் இருந்தார். 1960 ஆம் ஆண்டில் முசுலிம் பெண்கள் மேல்நிலைப் பள்ளியில் தனது ஆசிரியப் பணியைத் தொடங்கினார். மிர்சாபூர் மகிளா சமிதியின் தீவிர உறுப்பினரான இவர் கலாச்சார நிகழ்ச்சிகளை ஏற்பாடு செய்வதில் மிகுந்த ஆர்வம் காட்டினார்.

## மரணம் மற்றும் விருது
பத்ருன்னெசா அகமது 1980 ஆம் ஆண்டு  ஏப்ரல் மாதம் 20 ஆம் தேதி அன்று டாக்கா நகரத்தில்  இறந்தார்.  அசிம்பூர் கல்லறையில் அடக்கம் செய்யப்பட்டார். கிழக்கு பாக்கித்தானின் 1969 எழுச்சியின் போது இவருக்கு கிடைக்காமல் போன பாக்கித்தான் நாட்டின் மிக உயர்ந்த குடிமக்கள் விருதான  நிசான்-இ-பாக்கித்தான் விருது இவருக்கு வழங்கப்பட்டது. பத்ருன்னெசாவின் மருமகள், அசுரபி கானம், வங்காளத்தில் பதிவு செய்யப்பட்ட முதல் பெண் முசுலீம் இசைக்கலைஞர் ஆவார்.

## மேற்கோள்கள்


பகுப்பு:1980 இறப்புகள்
பகுப்பு:1903 பிறப்புகள்
பகுப்பு:வங்காளதேசப் பெண்கள்
பகுப்பு:வங்காளதேச சமூக சேவையாளர்கள்
உயரே

***உயரே*** ( *Uyare* ) என்பது 2019 ஆம் ஆண்டு வெளியான இந்திய மலையாள மொழி குடும்ப நாடகத் திரைப்படம் ஆகும். இந்தத் திரைப்படம் மனு அசோகன் இயக்கி பாபி & சஞ்சய் எழுதி, மூன்று சகோதரிகளான ஷெனுகா, ஷெக்னா மற்றும் ஷெர்காவா ஆகியோரால் தயாரிக்கப்பட்டது.  இந்த படத்தில் சித்திக், அனார்கலி மரிக்கார் மற்றும் பிரதாப் போத்தன் ஆகியோருடன் பார்வதி மேனன் திருவொத்து, ஆசிப் அலி மற்றும் டோவினோ தாமசு ஆகியோர் துணை வேடங்களில் நடித்துள்ளனர். இந்த கதை விமானப் பயணி பற்றி படிக்கும் பல்லவி ரவீந்திரன் (பார்வதி) பற்றியதாகும். இது ஒரு அமிலத் தாக்குதலில் இருந்து உயிர் பிழைத்தவரது வாழ்க்கையில் ஏற்பட்ட விளைவுகளைப் பற்றியதாகும். நவம்பர் 2018 இல் தொடங்கிய படப்பிடிப்பு ஜனவரி 2019 இறுதிக்குள் நிறைவடைந்தது.

*உயரே* இந்தியாவில் 26 ஏப்ரல் 2019 அன்று வெளியிடப்பட்டது. இது பரவலான நேர்மறை விமர்சனங்களையும், பாராட்டுகளையும் பெற்றது. மலையாளத்தில் அந்த ஆண்டில் வணிக ரீதியாக வெற்றி பெற்ற படங்களில் இதுவும் ஒன்றாக இருந்தது. 2019 நவம்பர் 20 முதல் 28 வரை நடைபெற்ற இந்தியாவின் 50 வது சர்வதேச திரைப்பட விழாவில் (ஐஎஃப்எஃப்ஐ) இந்தத் திரைப்படத்தின் இயக்குநர் சிறந்த இயக்குநருக்காக பரிந்துரை செய்யப்பட்டார். இது தி ஹிந்துவின் தசாப்தத்தின் முதல் 25 மலையாளப் படங்களில் சேர்க்கப்பட்டது மற்றும் புதிய அலை இயக்கத்தினை வரையறுக்கும் திரைப்படங்களில் ஒன்றாக பரவலாகக் கருதப்படுகிறது. 

## கதை
பல்லவி ரவீந்திரனின் ( பார்வதி திருவொத்து ) லட்சியம் ஒரு விமானியாக வேண்டும் என்பதாகும். அவர் கோவிந்த் பாலகிருஷ்ணனை விரும்புகிறார். அவருக்கு மும்பையில் உள்ள ஒரு விமானபயிற்சி மையத்தில் சேர்க்கை கிடைக்கிறது. அந்தப் பயிற்சி மையத்தின் கால அட்டவணையினால் கோவிந்துடன் நேரம் செலவழிக்க இயலாமல் போகிறது. அதனால், இருவருக்குள்ளும் மோதல் ஏற்படுகிறது. அவளுடைய வகுப்புகளைக் கைவிடும்படி அவர் அழுத்தம் கொடுக்கிறார். அவளுடைய நண்பர்களுக்கு முன்னால் அவமானப்படுத்திய பிறகு, அவள் அவனை கோபமாக, தன் வாழ்க்கைக்கு நீ வேண்டாம் என்றும் பிரியும்படியும் கூறுகிறார். மறுநாள் கோவிந்த்  காலையில் அந்தப் பெண் மீது அமிலத் தாக்குதலில் ஈடுபடுகிறார். காயங்களால் அவளுடைய கண்பார்வை குறைந்துவிட்டதால், அவளுடைய விமான உரிமம் ரத்து செய்யப்பட்டது.

கோவிந்த் கைது செய்யப்படுகிறார், ஆனால் ஆதாரம் இல்லாததால் வழக்கு தள்ளுபடி செய்யப்படுகிறது. பல்லவி வீடு திரும்புகிறார். பயிற்சி  மையத்தில் அவளுடைய தோழி தார்மீக ஆதரவிற்காக விமானத்தில் தன்னுடன் வரும்படி அவளிடம் கேட்கிறாள். அவர் விமானத்தின் உரிமையாளரின் மகன் விஷால் ராஜசேகரனை (டோவினோ தாமஸ் ) விமானத்தில் சந்திக்கிறார். பல்லவியின் சிதைந்த முகம் தன் குழந்தையை பயமுறுத்துவதாக ஒரு தாய் புகார் செய்யததால் அவள் வேறு இருக்கைக்கு செல்ல வேண்டிய நிர்பந்தம் ஏற்படுகிறது. விஷால், அவளிடம் உங்களுக்கு என்ன விருப்பமோ அதனை நீங்கள் அடைய  முடியும் என நம்பிக்கை தரும்படி கூறுகிறார். ஆனால் அவள் அதனை  ஏற்க மறுக்கிறாள்.

விமானப் பயணத்திற்குப் பிறகு, விஷால் சவாலை ஏற்க முடிவு செய்து அவளை குழுவில் சேர்க்க முன்வருகிறார். அவரது தந்தை இந்த யோசனையை நிராகரித்தார், ஆனால் விஷால் அமிலத்  தாக்குதலில் இருந்து தப்பியவரை பத்திரிக்கையாளர் சந்திப்பில் பணியமர்த்த முடிவு செய்வதாக கூறியதால், தனது தந்தைக்கு பின்வாங்க வழியில்லாமல் போகிறது.

## சான்றுகள்


பகுப்பு:இந்திய மலையாளத் திரைப்படங்கள்
பகுப்பு:பெண்கள் வன்முறைக்கு எதிரான திரைப்படங்கள்
பகுப்பு:2019 மலையாளத் திரைப்படங்கள்
சுகாஸ் யதிராஜ்

**சுகாஸ் யதிராஜ்** (**Suhas Lalinakere Yathiraj**) (பிறப்பு: 2 சூலை 1983) இந்தியாவின் உத்தரப் பிர்தேச மாநிலத்தின் கௌதம புத்தா மாவட்ட ஆட்சித் தலைவரும், மாற்றுத்திறன் படைத்த இறகுப் பந்தாட்ட வீரரும் ஆவார். இவர் 2020 டோக்கியோ இணை ஒலிம்பிக்கில் 5 செப்டம்பர் 2021 அன்று ஆடவர் ஒற்றையர் SL-4 பிரிவில் வெள்ளிப் பதக்கம் வென்றார். முன்னர் இவர் ஜகார்த்தாவில் நடைபெற்ற 2018 ஆசிய இணை விளையாட்டுக்களில் இறகுப் பந்தாட்டத்தில் வெள்ளிப் பதக்கம் வென்றுள்ளார். மேலும் 2024 ஆம் ஆண்டு பாரிசில் 2024 இல் நடந்த இணை ஒலிம்பிக் விளையாட்டுகளில் வெள்ளிப் பதக்கங்களை வென்றார், இதன் இறகுப் பந்தாட்டம் விளையாட்டுப் போட்டிகளில் பதக்கங்களை வென்ற ஒரே இந்திய பாரா-பேட்மிண்டன் வீரர் என்ற பெயரைப் பெற்றார்.

## மேற்கோள்கள்

## வெளி இணைப்புகள்
* Suhas Lalinakere Yathiraj at tournamentsoftware.com

பகுப்பு:1983 பிறப்புகள்
பகுப்பு:வாழும் மக்கள்
பகுப்பு:கர்நாடக நபர்கள்
பகுப்பு:மாற்றுத்திறனாளிகள்
பகுப்பு:ஒலிம்பிக் போட்டியாளர்கள்
பகுப்பு:இணை ஒலிம்பிக் விளையாட்டு வீரர்கள்
பகுப்பு:இந்திய இறகுப்பந்தாட்ட வீரர்கள்
கல்லி பாய்

***கல்லி பாய்*** (*Gully Boy)* என்பது 2019 இந்தி மொழி நாடகத் திரைப்படமாகும், சோயா அக்தர் இயக்கிய இந்தத் திரைப்படத்தின் கதையினை ரீமா கத்தியுடன் இணைந்து எழுதினார். *டைகர் பேபி பிலிம்ஸ்* மற்றும் *எக்செல் என்டர்டெயின்மென்ட்* *புரொடக்‌ஷன்ஸ்* ஆகியவற்றின் நிறுவனத்தின் கீழ் ரிதேஷ் சித்வானி, அக்தர் மற்றும் ஃபர்ஹான் அக்தர் ஆகியோரால் இந்த படம் தயாரிக்கப்பட்டது. இந்தத் திரைப்படத்திற்கு நாஸ் நிர்வாக தயாரிப்பாளராக இருந்தார். இதில் முக்கிய வேடத்தில் ரன்வீர் சிங் நடித்துள்ளார் மற்றும் அலியா பட், கல்கி கோச்லின், சித்தாந்த் சதுர்வேதி, விஜய் வர்மா, அம்ருதா சுபாஷ் மற்றும் விஜய் ராஸ் ஆகியோர் துணை வேடங்களில் நடித்துள்ளனர். இந்திய தெருக்குரல் பாடகர்களான *டிவைன் மற்றும் நாசி*  ஆகியோரின் வாழ்க்கையினை மையமாகக் கொண்டு கதை உருவாக்கப்பட்டுள்ளது.அவர்கள் மும்பையில் உள்ள தாராவியினைச் சேர்ந்த தெருக்குரல் பாடகர்கள் ஆவர்.

*கல்லி பாயின்* முதன்மை புகைப்படம் எடுத்தல் ஜனவரி 2018 இல் தொடங்கி ஏப்ரல் 2018 இல் முடிவடைந்தது. இது பெர்லின் சர்வதேச திரைப்பட விழாவில் 9 பிப்ரவரி 2019 அன்று திரையிடப்பட்டது மற்றும் 15 பிப்ரவரி 2019 அன்று வெளியிடப்பட்டது.விமர்சன ரீதியாகவும் வணிக ரீதியிலும் இந்தத் திரைப்படம் நேர்மறையான பாராட்டுக்களைப் பெற்றது. உலக அளவில்  வருவாயினை இது ஈட்டியது. அந்த ஆண்டின் அதிக வருவாய் ஈட்டிய இந்தி படங்களில் ஏழாவது இடத்தைப் பிடித்தது.

*கல்லி பாய்* சிறந்த திரைப்படம், சிறந்த இயக்குநர், சிறந்த நடிகர் (சிங்) மற்றும் சிறந்த நடிகை (பட்) உட்பட ஒரு வருடத்தில் ஒரு படத்திற்காக 13 பிலிம்பேர் விருதுகளைப் பெற்று சாதனை படைத்தது. 21 ஆண்டுகளுக்குப் பிறகு ஒரே திரைப்படத்தில் நடித்த நான்கு நடிகர்கள் வென்ற இரண்டாவது படமாக இது அமைந்தது. இதற்கு முன்னதாக  *[[குச் குச் ஹோத்தா ஹை (இந்தித் திரைப்படம்)|குச் குச் ஹோதா ஹை]] இந்தப்* பெருமையினை பெற்றது. சர்வதேச அளவில், தென்கொரியாவில் நடைபெற்ற புச்சியோன் சர்வதேச திரைப்பட விழாவில் சிறந்த ஆசிய திரைப்படத்திற்கான *NETPAC* விருதை வென்றது. இது 92 வது அகாடமி விருதுகளில் சிறந்த சர்வதேச திரைப்படத்திற்கான ஆஸ்கார் விருதிற்குப் பரிந்துரைக்கப்படும் திரைப்படங்களின் பட்டியலில் இடம் பெற்றது, ஆனால் பரிந்துரைக்கப்படவில்லை.

## கதை
இறுதியாண்டு கல்லூரி மாணவரான முராத் அகமது மும்பையின் தாராவி குடிசைப்பகுதியில் வசிக்கிறார். அவரது தந்தையான அஃப்தாப் ஷாகிர் இவரை துன்புறுத்தல் செய்கிறார். மேலும், இளம் வயது பெண் ஒருவரைத் திருமணம் செய்து வீட்டிற்கு அழைத்து வருகிறார்.இது அவரை மிகவும் கவலை ஏற்படச் செய்தது. முராத்திற்கு சொல்லிசையில்  இயற்கையாகவே ஆர்வம் உண்டாகிறது. அவரது நீண்டகால  காதலி சஃபீனா பிர்தவுசி ஒரு அறுவை சிகிச்சை நிபுணராக பயிற்சி பெறுகிறார் . இருவரும் ரகசியமாக சந்திக்கின்றனர்.

அஃப்டாப் காயமடைந்த பிறகு பகுதி நேரமாக ஒரு ஓட்டுநராக வேலை செய்ய நிர்பந்திக்கப்படுகிறார், முராட் எழுத்துப் பணியினைத் தொடங்குகிறார், வேலையின் போது அவர் கவனிக்கும் ஏற்றத்தாழ்வுகளை அவர் பாடல்களாக எழுதினார் உள்ளூர் சொல்லிசைக் கலைஞர் ஸ்ரீகாந்த் *"எம்சி ஷேர்*" தனது கல்லூரி விழாவில் நிகழ்த்தியதை அறிந்த அவர், இவரது சொல்லிசை நிகழ்படங்களை யூடியூப்பில் பதிவேற்றுகிறார்.

## மேற்கோள்கள்

பகுப்பு:2019 இந்தித் திரைப்படங்கள்
பகுப்பு:பெண்கள் வன்முறைக்கு எதிரான திரைப்படங்கள்
பகுப்பு:இந்திய இந்தித் திரைப்படங்கள்
சர்மிளா பட்டாச்சார்யா

**சர்மிளா பட்டாச்சார்யா** (Sharmila Bhattacharya) ( நைஜீரியாவின் லாகோஸில் பிறந்து இந்தியாவில் வளர்ந்தவர் ) விண்வெளி உயிரிய மின்னணுவியலின் தலைமை விஞ்ஞானி மற்றும் நாசா ஏமெஸ் ஆராய்ச்சி மையத்தில் உயிரிய மாதிரி செயல்திறன் மற்றும் நடத்தை ஆய்வகத்தின் தலைவர் ஆவார். இவர் வணிகம், அறிவியல் மற்றும் போக்குவரத்துக்கான அமெரிக்க செனட் குழுவின் பாட நிபுணர் மற்றும் நாசா எய்ம்ஸ் ஆராய்ச்சி மையத்தின் விண்வெளி உயிரியல் பிரிவின் உயிரிய மாதிரி செயல்திறன் ஆய்வகத்தின் முதன்மை ஆய்வாளரும் ஆவார். விண்வெளி நிலைய உயிரியல் ஆராய்ச்சித் திட்டம் சர்வதேச விண்வெளி நிலையத்தில் பல்வேறு ஆராய்ச்சி உயிரினங்களுக்கான நீண்ட கால சோதனைகளுக்கு இடமளிக்கும் வகையில் வாழ்விடங்களை உருவாக்கி வருகிறது. மனித நோய்களைப் படிப்பதற்கும் விண்வெளி கதிர்வீச்சின் விளைவுகளைப் படிப்பதற்கும் பழ ஈக்களை விண்வெளிக்கு அனுப்பும் திட்டத்தின் ஒரு பகுதியாக இவர் இருந்தார். இவை இரண்டும் விண்வெளி ஆய்வாளர்களுக்கு உதவும். எம்விபி-ஃப்ளை -01 சோதனை, 2018, நாசா விதிவிலக்கான அறிவியல் சாதனைப் பதக்கம், 2018 வெற்றிகரமான ஏம்ஸ் ஹானர் விருது முதலியவற்றைப் பெற்றார். மனித மரபணு பாதிப்புகளில் 75 சதவீதம் பழ ஈக்களில் உள்ளதைப் போன்றது. எனவே, பழ ஈக்களில் இடத்தின் தாக்கத்தைப் படிப்பது மனித நோய்களைப் படிக்க உதவுகிறது.

## ஆரம்பகால வாழ்க்கை மற்றும் கல்வி
சர்மிளா பட்டாச்சார்யா லாகோஸ், நைஜீரியாவில் பிறந்து கொல்கத்தாவில் வளர்ந்தார். இவர் பார்க் தெருவில் வாழ்ந்தார். இவரின் தந்தை சுக்தேப் பட்டாச்சார்யா, இந்தியன் ஏர்லைன்ஸ் விமானியாக இருந்தார்.

சர்மிளா பட்டாச்சார்யா தனது பள்ளிப்படிப்பை லா மார்டினியர் கேர்ள்ஸ் மற்றும் லோரெட்டோ ஹவுஸில் படித்தார். கொல்கத்தாவின் மாநிலக் கல்லூரியில் மனித உடலியல் துறையில் இளங்கலைப் பட்டம் பெற்ற பிறகு வெல்லெஸ்லி கல்லூரியிலிருந்து உயிரியல் வேதியியல், பிரின்ஸ்டன் பல்கலைக்கழகத்தில் உயிர்வேதியியல் ஆய்வகத்தில் இளங்கலை ஆராய்ச்சி உதவியாளராக தனது வாழ்க்கையைத் தொடங்கினார். அதன் பிறகு இவர் முதுகலைப் பட்டம் மற்றும் முனைவர் பட்டங்களைப் பெற்றார். முனைவர் பட்ட ஆராய்ச்சியின் போது மூலக்கூறு உயிரியலில் தனது ஆராய்ச்சிக்காக பிரின்ஸ்டன் பல்கலைக்கழகத்தில், *சக்கரோமைசஸ் செரிவிசியாவில்* ராஸ் ஆன்கோஜீனுக்கான சமிக்ஞை கடத்தும் பாதையைப் படித்தார். பின்னர் இவர் நரம்பியல் உயிரியலில் ஸ்டான்போர்ட் பல்கலைக்கழகத்தில் தனது முனைவர் பட்டத்திற்கு பிந்தைய ஆய்வை மேற்கொண்டார்.

## தொழில் வாழ்க்கை
ஸ்டான்போர்டில் தனது ஆராய்ச்சியை முடித்த உடனேயே, நாசா ஏம்ஸ் ஆராய்ச்சி மையத்தில் பணியாற்ற லாக்ஹீட் மார்ட்டினால் இவருக்கு வேலை வழங்கப்பட்டது. ஜூலை 4, 2006 அன்று எஸ்டிஎஸ்-121 இல் பறந்த விண்வெளி விண்கல விமான சோதனை, பூஞ்சை நோய்க்கிருமி உருவாக்கம், மற்றும் விண்வெளியில் புரவல நோய் எதிர்ப்பு சக்தி (FIT) போன்ற ஆராய்ச்சிகளில் ஈடுபட்டார்.

பின்னர் அவர் நாசா ஏம்ஸ் ஆராய்ச்சி மையத்தில் விண்வெளி உயிரிய மின்னணுவியல் தலைமை விஞ்ஞானி என்ற நிலைக்கு உயர்த்தப்பட்டார். நாசாவில் இவரது ஆராய்ச்சி விண்வெளிப் பயணத்தின் போது நோயெதிர்ப்பு அமைப்பு மாற்றங்கள் மற்றும் கதிர்வீச்சின் விளைவுகள் மற்றும் வாழ்க்கை அமைப்புகளில் ஈர்ப்பு மாற்றத்தை ஆய்வு செய்திருக்கிறது.

சர்மிளா 1998 இல் கலிபோர்னியா பல்கலைக்கழகத்தில் நரம்பியல் உயிரியல் விரிவுரையாளராகவும் இருந்தார் , சாண்டா குரூஸ். நாசா ஏம்ஸ் ஆராய்ச்சி மையத்தின் பல திட்டங்களில் முன்னணி விஞ்ஞானியாக இருந்தார்.

## மேற்கோள்கள்

பகுப்பு:இந்தியப் பெண் வேதியியலாளர்கள்
பகுப்பு:இந்திய உயிர்வேதியியலாளர்கள்
பகுப்பு:வாழும் மக்கள்
பகுப்பு:1964 பிறப்புகள்
பகுப்பு:பிரின்ஸ்டன் பல்கலைக்கழக முன்னாள் மாணவர்கள்
பகுப்பு:அமெரிக்க இந்துக்கள்
பான்டேனசு

**தத்துவஞானி புனித பான்டேனசு** (கிரேக்கம்: Πάνταινος; இறப்பு சுமார் பொ.ஊ. 200) ஒரு கிரேக்க இறையியலாளர் ஆவார். பொ.ஊ. 180-இல் இருந்து அலெக்சாந்திரியாவின் கேடெக்டிகல் கிறித்தவக் கல்விக்கூடத்தில் ஒரு குறிப்பிடத்தக்க நபராக இருந்தார். இந்தக் கல்விக்கூடம் கேடெக்டிகல் கிறித்தவப் பள்ளிகளில் மிகவும் பழையது. செல்வாக்கு பெற்ற இக்கல்விக்கூடமானது கிறித்தவ இறையியலின் வளர்ச்சிக்கு மிகவும் உதவியது.

## இவற்றையும் பார்க்க
* உறுதிப்பாட்டுவாதம்

## மேற்கோள்கள்

பகுப்பு:சுதாயிக்கிய மெய்யியலாளர்கள்
செக்சன் 375

***செக்சன் 375*** *(Section 375பிரிவு 375: மார்சி யா ஜபர்தஸ்தி எ*ன்றும் அழைக்கப்படுகிறது)  என்பது 2019 இந்தியாவில் வெளியான  இந்தி -மொழி நீதிமன்ற நாடகத் திரைப்படமாகும், இது குமார் மங்கத் பதக், அபிஷேக் பதக் மற்றும் எஸ்சிஐபிஎல்லால் தயாரிக்கப்பட்டது. மணீஷ் குப்தா எழுதி அஜய் பாகல் இயக்கினார். இந்தத் திரைப்படம் இந்திய தண்டனைச் சட்டம் பிரிவு 375 என்பதனை அடிப்படையாகக் கொண்டது  இந்த படத்தில் அக்சய் கண்ணா, ரிச்சா சாத்தா, மீரா சோப்ரா மற்றும் ராகுல் பட் ஆகியோர் நடித்துள்ளனர். படத்தின் முதன்மை புகைப்படம் எடுத்தல் ஜனவரி 2019 இல் தொடங்கியது.

இந்த படம் இந்தியாவில் 13 செப்டம்பர் 2019 அன்று திரையரங்குகளில் வெளியிடப்பட்டது. படம் தொடக்க நாளில் குறைந்த எண்ணிக்கையிலான பார்வாயாளர்களைக் கொண்டிருந்தது. வணிக ரீதியில் சுமாரான படமாக அமைந்தது.

## கதை
பரவலாக புகழ்பெற்ற திரைப்பட இயக்குநர் ரோஹன் குரானா ( ராகுல் பட் ) உதவி ஆடை வடிவமைப்பாளரான அஞ்சலி டாங்கிள் ( மீரா சோப்ரா ) என்பவரை பாலியல் வல்லுறவு செய்ததாக குற்றம் சாட்டியதைத் தொடர்ந்து அமர்வு நீதிமன்றத்தால் கைது செய்யப்பட்டு உயர் நீதிமன்றத்தில் சமர்ப்பிக்கப்படுகிறார். மூத்த மற்றும் திறமையான குற்றவியல் வழக்கறிஞர் தருண் சலூஜா  குற்றம் சாட்டப்பட்ட அக்சய் கண்ணாவினை ஆதரித்து வாதாடுகிறார்.அதே சமயம் கிரால் காந்தி ( ரிச்சா சாட்டா ), ஒரு காலத்தில் சலூஜாவின் பயிற்சியாளராக இருந்த இவர் தற்போது அவரை எதிர்த்து  தனது முதல் வழக்கில் ஈடுபடுகிறார். தருண் என்பவரது கொள்கையின் படி சட்டம் என்பது உண்மை, நம்பிக்கையினை அடிப்படையாகக் கொண்டது, ஒரு  வழக்குரைஞர் ஒரு வழக்கில் ஈடுபடும் போது உணர்வுபூர்வமாகவோ ஈடுபடுதல் கூடாது என்றும், ஒரு நெறிமுறை விவாதத்தில் ஈடுபடக்கூடாது என்றும் அவர் நம்புகிறார்.

தருண் தனது குறுக்கு விசாரணையில் சாட்சிகள், பொய்கள் மற்றும் முக்கிய சாட்சிகளால் மறைக்கப்பட்ட உண்மைகளை அம்பலப்படுத்துகிறார். ரோகனுடன் அஞ்சலிக்கு ஒருமித்த உறவு இருந்தது என்று அவர் முன்மொழிகிறார்.

ரோகன் அவளுடன் உடல் உறவில் மட்டுமே ஆர்வம் காட்டுவதனை அவள் உணர்கிறாள். அவன் தனக்கு வாழ்க்கைத் துணையாக இருக்க வேண்டும் என்று அவள் எதிர்பார்க்கிறார். இந்த பிரச்சினையில் இருவருக்கும் இடையே ஒரு பெரிய வாக்குவாதம் ஏற்பட்டது. ரோகன் அவளை சிறுமைப்படுத்தி, தான் இல்லை எனில் உனக்கு வாழ்க்கை என்பதே இருக்காது என்று அவளிடம் சொல்கிறான். பின்னர், ரோகன் அவளை தனது இரண்டாவது குடியிருப்பில் இருந்து வெளியேற்றுகிறார். சில நாட்களுக்குப் பிறகு, அஞ்சலி ரோகனிடம் மன்னிப்பு கேட்கிறார் அவர்கள் தங்கள் உறவை மீண்டும் புதுப்பித்தனர். பிற்பகலில், அவர் இந்த சம்பவத்தை காவல் துறையினரிடம் வன்கலவி என புகார் செய்கிறார்.

தருண், ஒருமித்த உடல் உறவுகளை வன்கலவி என்று சட்டம் கருதவில்லை என்று சுட்டிக்காட்டுகிறார். கடந்த காலத்தில் ஒரு தம்பதியினர் ஒருமித்த உறவைக் கொண்டிருந்தாலும், பெண்ணின் ஒப்புதல் இல்லாமல் அடுத்தடுத்த பாலியல் உறவுகள் ஈடுபடுவது வன்கலவி தான்  என்று *ஹிரால்* வாதிடுகிறார். பாலியல் குற்றத்தை கற்பழிப்பு என வரையறுக்கக்கூடிய நிபந்தனைகளை வரையறுக்கும் தண்டனைச் சட்டம் 375 இன் சட்ட விதிகளை இந்த வழக்கு மறுக்கிறது.

## சான்றுகள்


பகுப்பு:இந்திய நாடகத் திரைப்படங்கள்
பகுப்பு:சமூகப் பிரச்சனைகள் குறித்தான இந்தியத் திரைப்படங்கள்
பகுப்பு:இந்திய இந்தித் திரைப்படங்கள்
பகுப்பு:2019 இந்தித் திரைப்படங்கள்
பகுப்பு:பெண்கள் வன்முறைக்கு எதிரான திரைப்படங்கள்
மசுதா காத்துன்

**மசுதா காத்துன்** (*Masuda Khatun*) ஒரு முன்னோடி வங்காள பெண்ணியவாதி மற்றும் மதச்சார்பற்றவராவர்களுள் ஒருவராவார். காசி மகமுதுர் ரகுமானை திருமணம் செய்த பிறகு முசம்மத் மசுதா காத்துன்  என்று அறியப்பட்ட  இவரது பெயர்  திருமதி எம் ரகுமான் என்ற புனைப்பெயராக மாறியது.

## ஆரம்ப கால வாழ்க்கை
காத்துன் 1885 ஆம் ஆண்டு  ஒரு நிலப்பிரபுத்துவ குடும்பத்தில் பிறந்தார். இவரின் தந்தை பிரித்தானிய இந்தியப் பேரரசின் வங்காள மாகாணம் ஊக்லி மாவட்டத்தை தளமாகக் கொண்ட ஒரு வழக்கறிஞராவார். இவரது காலத்தில் இருந்த மற்ற முசுலீம் பெண்களைப் போலவே காத்துனும் வீட்டில்தான் பாடம் படித்தார். 11 வயதில் இவருக்கு  கல்கத்தாவை தளமாகக் கொண்டு பதிவாளராக இருந்த மகமுதுர் ரகுமானுடன் திருமணம் நடந்தது. இவரது சமகால பெண்ணியவாதி மற்றும் அடிக்கடி தொடர்பு கொள்ளும் பேனா நண்பர் பேகம் ரோகேயா சகாவத் ஒசைன் ஆவார். இவர் தெற்கு ஆசியாவில் பெண்களின் விட்டுதலைக்காக குரல் கொடுத்தவர் ஆவார். பெண்ணியவாதியாகவும், எழுத்தாளராகவும்,கல்வியாளராகவும்  அரசியல் செயல்பாட்டாளராகவும் திகழ்ந்த  ரோக்கியாவையும் அவருடைய படைப்புகளையும் மசுதா காத்துன் வெகுவாகப் பாராட்டினார். இருவரும் அடிக்கடி கடிதங்களை எழுதி பரிமாறிக் கொண்டார்கள்.

## தொழில்
மசுதா காத்துன் பெண்களின் உரிமைகள் மற்றும் பெண்ணியம் பற்றி ஏராளமாக எழுதினார்.  பழமைவாத முசுலிம்களை சமரசமின்றி விமர்சித்தார். இசுலாமியர்களை விமர்சிக்க தன் எழுத்துகளில் புத்திசாலித்தனத்தையும் முரண்பாட்டையும் நுட்பமாகப் பயன்படுத்தினார். இவரது பணி முற்போக்கு முசுலீம்களால் பாராட்டப்பட்டது.

காசி நசுருல் இசுலாத்தால் வெளியிடப்பட்ட தும்கேது என்ற பத்திரிகைக்கு மசுதா தொடர்ந்து பங்களிப்பவராக இருந்தார். வங்காளதேசத்தின் எதிர்கால தேசிய கவியாகவும் புரட்சியாளராகவும் கருதப்பட்ட  காசி நசுருல் இசுலாம் தனது கவிதையான பிசர் பாங்க்சியை இவருக்கு அர்ப்பணித்தார். அவர் மசுதாவின் எழுத்துகளை ரசித்தார். மசுதாவின் பணி மற்றும் அர்ப்பணிப்பைப் பாராட்டினார். ஓர் உத்வேகத்தின் ஆதாரமாகக் கருதினார். மா என்று இவரை அன்போடும் அழைத்தார்.

முசுலீம்களுக்கும் இந்துக்களுக்கும் இடையில் ஒற்றுமைக்காக உழைத்த ஓர்  உறுதியான மதச்சார்பற்றவாதியாக மசுதா காத்துன் திகழ்ந்தார். திருமதி எம் ரகுமானின் பெண்களைப் பற்றிய பிரச்சினைகளை அலசுதலும்,பெண்களின் கூலி வேலைகளை ஆதரிப்பதும் இவருடைய குறிப்பிடத்தக்க அம்சங்களாகும்.

பர்தா அணியாமல் திரைப்படங்களுக்கும் பிற கூட்டங்களுக்கும் சென்று வந்தார். பொதுவெளியில் பர்தா அணியாமல் இசுலாமியப் பெண்கள் வெளியில் வரக்கூடாது என்ற விதிக்கு இவரது செயல்பாடு  மாறாக இருந்தது.  ஒரு விபச்சார மறுவாழ்வு மையத்தை உருவாக்கவும் உதவினார். இவர் பர்தாவுக்கு எதிராக எழுதினார். இது இசுலாத்தில் பெண்கள் முக்காடு மூலம் ஒதுக்கி வைக்கப்பட்ட விதத்தை விமர்சித்தது.

திருமதி எம் ரகுமான் பெண்களின் பொருளாதார சுதந்திரம் மற்றும் இந்திய ஆண்களின் காலனித்துவ அவலநிலை பற்றி குரல் எழுப்பினார். பெண்கள் பொருளாதார சார்பற்ற தன்மையைக் கொடுக்காவிட்டால் சுதந்திரம் அர்த்தமற்றது என்று இவர் எழுதினார். இவருடை எழுத்துகளின் அம்சங்கள் மிகவும் தைரியமானவையாக இருந்தன

## இறப்பு

மசுதா காத்துன் 1926 ஆம் ஆண்டு  இறந்தார். அவரது மரணத்திற்குப் பிறகு காசி நசுருல் இசுலாம் இவருக்கு  ஒரு புத்தகத்தை அர்ப்பணித்தார். அப்புத்தகத்தில் மசுதாவிற்கு அக்னி நாகினி (தீ சர்ப்பம்) என்ற பட்டத்தை வழங்கினார். இவரின் கணவர் 1927 ஆம் ஆண்டு  சாணச்சூர் என்ற தலைப்பில் மசுதாவின் சேகரிக்கப்பட்ட படைப்புகளை வெளியிட்டார்.

## குறிப்புகள்


பகுப்பு:1926 இறப்புகள்
பகுப்பு:1885 பிறப்புகள்
ஹரிஷ் ஐயர்

**ஹரிஷ் ஐயர்** (Harish Iyer) "அஹம்", *ஹயர்* என அறியப்படும் "ஹரிஷ் ஐயர்" (பிறப்பு 16 ஏப்ரல் 1979) ஓர் இந்திய சம உரிமை ஆர்வலர் ஆவார். அகனள், ஓரினச்சேர்க்கையாளர், இருபாலர் மற்றும் திருநங்கைகள் ( ந,ந,ஈ,தி ) சமூகம், குழந்தைகள், பெண்கள், விலங்குகள் மற்றும் குழந்தை பாலியல் துஷ்பிரயோகத்தில் இருந்து தப்பியவர்கள் ஆகியோரின் உரிமைகளை ஊக்குவிப்பது உட்பட பல சமூக காரணங்களுக்காகப் போராடி வருகிறார்.

இந்தியாவில் ஓரினச்சேர்க்கையை சட்டவிரோதமாக்குவதற்கு எதிர்ப்பு தெரிவிப்பதில் இவர் மிகத் தீவிரமாக இயங்கி வருகிறார். இவர் இந்த முடிவின் தாக்கம் குறித்து பல விழிப்புணர்வு பிரச்சாரங்களில் ஈடுபட்டுள்ளார், மேலும் ஊடகங்களின் மூலம் இந்தத்  தீர்ப்பை கண்டித்தார். இது தொடர்பாக பல கட்டுரைகள் மற்றும் கடிதங்களை எழுதியுள்ளார் மற்றும் இந்த முடிவை அடுத்து இந்தியாவில் ந,ந,ஈ,தி சமூகத்தின் அவலத்தை முன்னிலைப்படுத்த தேசிய தொலைக்காட்சி செய்தி நிகழ்ச்சிகளில் கலந்து கொண்டு கருத்துக்களைத் தெரிவித்துள்ளார். ஓரினச்சேர்க்கையை சட்டவிரோதமாக்கும் நடவடிக்கையைத் தடுக்க இந்திய உச்ச நீதிமன்றத்தை நாடியவர்களில் இவரும் ஒருவர் ஆவார். ஆகஸ்ட் 2018 இல், தேசிய மனித உரிமைகள் ஆணையம் ந,ந,ஈ,தி பிரச்சினைகளைப் பற்றி ஆராயும் முதன்மை குழுல் இவரைச் சேர்த்தது. ந,ந,ஈ,தி சமூகத்தினர் எதிர்கொள்ளும் பிரச்சினைகள் குறித்தும் அவர்களுக்கன தேவைகள் குறித்தும் அறிவதற்காக அமைக்கப்பட்ட முதல் குழு இதுவாகும்.

## செயற்பாட்டாளராக
ஐயர், தனது வலைப்பக்கம் , முகநூல் , டுவிட்டர் கணக்குகளின் மூலம் தொடச்சியாக பல சமூகப் பிரச்சினைகளுக்கு எதிராக கருத்துக்களைத் தெரிவித்து வருகிறார். 26 நவம்பர் 2008 மும்பாய் தாக்குதலின் போது தனது வலைப்பக்கத்தினை உதவிமையமாக மாற்றியதன் மூலம் பரவலாக அறியப்பட்டார்.

## விருதுகள் மற்றும் பாராட்டுகள்
இந்திய அரசுக்குச் சொந்தமான நிறுவனமான,பாரத பெட்ரோலியம், ஹரீஷ் ஐயர் 2016 ஆம் ஆண்டில் மகளிர் அதிகாரமளித்தல் துறையில் பணியாற்றியதற்காக ஆற்றல்மிக்க பாரத் விருதை வழங்கியது. இந்த விருதை இந்திய பெட்ரோலிய அமைச்சர் *[[தர்மேந்திர பிரதான்]]* இவருக்கு வழங்கினார்.

பிரித்தானிய தேசிய நாளிதழான தி கார்டியன், உலகின் 100 செல்வாக்குள்ள ந,ந,ஈ,தி நபர்களின் பட்டியலில் இவருக்கு 71ஆம் இடம் வழங்கியது.இந்தப்  பட்டியலில் இதுவரை இடம்பெற்ற ஒரே இந்தியர்  எனும் பெருமை பெற்றார்.

*பிங்க் பேஜஸ் ,*  இந்தியாவின் ஏழு செல்வாக்குள்ள ஓரின சேர்க்கையாளர்கள் மற்றும் அகனள் மக்களில் ஒருவராக இவரை அறிவித்தது.

குழந்தை பாலியல் துன்புறுத்தல் குறித்த விழிப்புணர்வை உருவாக்கும் பணிக்காக *ஜிந்தகி லைவ்* விருது பெற்றார்..

ஹரிஷ் ஐயர், டெட்  மாநாடுகளில் பல முறை பேசியுள்ளார். மேலும் பல முறை சுயாதீனமாக டெட் மாநாட்டினை நடத்தியுள்ளார்."செக்ஸ் பற்றி பேசும் கலாச்சாரம் நம்மிடம் இருந்தால் என்ன" என்ற தலைப்பு உட்பட பலமுறை பேசியுள்ளார்.

அவரது பேச்சு திறமை மற்றும் உணர்ச்சிவசப்படும் திறனைக் கருத்தில் கொண்டு, ஐயர் இந்தியாவில் ஊக்கமூட்டும் பேச்சாளார்களில் ஒருவராக அறியப்படுகிறார்.

2013இல் கொல்கத்தாவில் நடைபெற்ற தெகல்கா மாநாட்டில் இவர் பேசினார். அந்த மாநாட்டில் ராபர்ட் டி நிரோ, அமிதாப் பச்சன், ஏ.ஆர்.ரஹ்மான், சேகர் கபூர், கிரிஷ் கர்னாட் மற்றும் மேதா பட்கர் ஆகியோர் கலந்து கொண்டனர் என்பது குறிப்பிடத்தகுந்தது. இவர் 2015ஆம் ஆண்டில் கர்மவீரர் புரஸ்காரையும் பெற்றுள்ளார்.

## சான்றுகள்


பகுப்பு:வாழும் மக்கள்
பகுப்பு:1979 பிறப்புகள்
பகுப்பு:சமூக சேவகர்கள்
பகுப்பு:விலங்குரிமை செயற்பாட்டாளர்கள்
பகுப்பு:இந்திய ந.ந.ஈ.தி நபர்கள்
பகுப்பு:ந.ந.ஈ.தி நபர்கள்
குள்ள அணில்

**குள்ள அணில்** (*Least pygmy squirrel*) மேலும் **சமவெளி குள்ள அணில்** என்றழைக்கப்படுவது அணில் குடும்பத்தைச் சேர்ந்த கொறிணி சிற்றினம் ஆகும். இந்த அணில் ஒரு அகணிய உயிரியாக பெரும்பாலும் 750 மீ (2,500 அடி) உயரத்திற்கு கீழே உள்ள காடுகளில் காணப்படுகிறது. இவை குறிப்பாக  தென்கிழக்கு ஆசிய தீவுகளான போர்னியோ, சுமாத்திரா மற்றும் பங்கி தீவுகள் ஆகியவற்றில் கணிசமாக காணப்படுகிறது. ஆப்பிரிக்க குள்ள அணிலைப் போல இது உலகின் மிகச்சிறிய அணில் ஆகும். இதன் மொத்த நீளம் 10–14 செமீ (3.9-5.5) அங்குலம்) மற்றும் 12–26 g (0.42-0.92 oz) எடை கொண்டது.

## மேற்கோள்கள்

பகுப்பு:பன்னாட்டு இயற்கைப் பாதுகாப்புச் சங்கத்தின் செம்பட்டியல் - தகவல் இல்லா இனங்கள்
பகுப்பு:அணில்கள்